**TEMPE YA TEMPE**

Bu Harno, saben esuk wis kemplipik ana pawon. Adang sega, nggodhog jarang kanggo wedang, lan kaya padhatan ora lali ngulek bumbu kanggo nggoreng tempe. Ora beda karo sing wadon, Pak Harno uga ora kalah anggone kemplipik. Wis nggawa arit, pacul, linggis kanggo bebenah ana ing kebon sawetan omahe. Kebone pancen amba tenan. Ditanduri pirang-pirang woh-wohan lan benjangan.

Bu Harno lan Pak Harno urip bareng wis rolas tahun. Putrane mung siji, Yanuar. Saiki Yanuar wis kelas lima SD. Pak Harno kang dadi bakul tempe paling rame ing kampunge, ora nate manjakake putra tunggale, najan kagolong wong kang sugih ing kampunge, nanging Pak Harno ora nate maringi dhuwit jajan kanggo Yanuar. Kejaba kanggo mbayar buku lan piranti sekolah, Yanuar ora nate diparingi sangu dening Pak Harno.

“Bu… benjing Yanuar badhe kemah. Yanuar nyuwun paring sangu, Bu...” Panjaluke Yanuar marang ibune.

“Ya, mengko ibu tak matur marang bapakmu dhisik.... Kowe sarapan dhisik ya, Le? Kae, tempe gorenge wis mateng...” Bu Harno nyawisaken piring ing dhipan kanggo sarapan anake.

“Bu, kok tempe terus ta??? Yanuar mpun ngrewangi ngiseni dhele.. ngrewangi sadeyan tempe… lah ugi ngrewangi maem tempe!! Hehehehe…” Sambate Yanuar marang ibune, nanging digawe rada guyonan. Merga Yanuar paham tenan kaya ngapa patuhe ibune marang bapake. Yen bapake ora maringi dhuwit kanggo blanja, ya wis. Tempe goreng dadi kanca mangan sega saben dinane.

Jane uripe Bu Harno lan kulawargane ora nate kekurangan. Nanging wae merga Pak Harno kang medhite ora karuwan sing ndadekake Bu Harno lan Yanuar kudu prihatin, lan urip sak anane.

“Pakne… kae lho si Yanuar sesuk arep kemah!! Nyuwun diparingi sangu…” Bu Harno matur marang bojone, sinambi nyandhaki kranjang tempe kang nembe digawa mulih saka dodolane ing pasar.

“Lalah… lha kemah wae kok ndadak njaluk sangu??? Apa ya ora masak dhewe ning kana?”

“Pakne, pisan wae gene.!!! Kala-kala Yanuar lunga kemah… mesthine wae rak ya kepengen tuku jajan apa kanggo banyu panas ngono….” Bu Harno mbela anake.

“Bocah saiki jan manja-manja tenan!!! Ana banyu panas wae ndadak tuku mbarang?? Ngggodhog dhewe rak wis. Sesuk Yanuar nggawa panci saka omah… Kanggo jaga-jaga yen kancane ora ana sing nggawa piranti kanggo masak!!!” Pak Harno semaur rada sengak.

“Yanuar ki rak bocah lanang ta, Pak?? Isih kelas lima pisan. Apa ya mudheng pagaweyane wong wedok ngono? Bisane ya paling ngiseni dhele kanggo nggawe tempe!!”

“Lho…Lho..Lho… kowe ora lagi nyindhir aku ta, Bune? Ya kari diselehke ning kanca wadone wae ta!! Sesuk nggawa sangu tempe wae. Ngomong wae njaluk dimasake.!!”

“Pak…Pak… jan panjenengan ora mesakke karo anak siji kae!!”

“Aku kaya ngene iki ya merga aku melas karo putraku. Piye yen aku nuruti kekarepane, njur bocahe dadi onggrongan lan keterusan? Rak ya dadi bocah manja ta? Ngene iki ya merga awake dhewe kudu bisa urip sing irit. Yen perlu, apa wae kudu diirit-irit.” Tuture Pak Harno marang sing wadon.

“Yawis Pakne, sesuk ben Yanuar sangu tempe wae sing akeh. Sapa ngerti gurune ya arep mborong tempe.” Bu Harno sajak ngece, pasrah. Njur mlenyat nerusake pagaweyane ing pawon.

Dina sesuke, tenan Yanuar digawani tempe dening Pak Harno. Ana sepuluh iji tempe rega rong ewunan. Mung ana tambahan dhuwit limang ewu rupiah kanggo sangu kemah telung dina.

“Gangsal ewu Pak?” Yanuar mertakake marang bapake nalika nampani sangune.

“Lha gelem ditampani apa ora? Yen ora ya wis, iki tempene wae sing digawa. Nyoh iki sejinah kanggo gawa kemah.” Pak Harno madhahi tempe ning plastik kresek, tunggale isih wutuh ning kranjang saprelu digawa nyang pasar.

“Nggih mpun, Pak. Matur nuwun. Yanuar janji, bakal tak irit-irik, Pak”. Yanuar njur pamit nyalami astane ibu lan bapake.

Telung dina candhake, Yanuar bali kemah. Mlebu omah karo nyangking plastik kresek warna ireng, persis kaya nalika dhewe pamitan mangkat kemah.

“Lho… apa kuwi, Le?” Pitakone Pak Harno marang Yanuar.

“Boten napa-napa, Pak. Mung sangune Yanuar kok.”

“Sangu? Tak wenehi dhuwit limang ewu bisa kanggo tuku oleh-oleh ning plastik iku?” Pak Harno bingung.

“Boten, Pak. Malah taksih wutuh sedaya sangune kok. Niki Pak, Yanuar wangsulaken sedaya”. Yanuar menehi dhuwit limang ewu lan plastik kresek kasebut. Bareng dibukak, plastik kresek iku isine tempe bosok. Tempe kang digawani Pak Harno kanggo sangu kemah Yanuar wis dadi tempe bosok.

“Piye Pakne? Yanuar bisa diajari urip sing irit tenan ta?” Bu Harno kang lungguh ing jejere Pak Harno ngempet ngguyu. Njur ora tahan, lan pungkasane ngguyu kepingkel-pingkel merga weruh bojone mung bisa mandengi plastik kresek karo mlongo.